ועדת הכספים, כנסת 19, פרוטוקול מספר 315, 2014-03-19 10:00

ניסן סלומינסקי: רבותיי, אנחנו עוברים לסעיף 3 על סדר היום: מסקנות ועדת לנדס לבחינת רשות השידור.

ניסן סלומינסקי: אנחנו שמחים לארח את שר התקשורת.

ניסן סלומינסקי: נדמה לי שזאת הפעם הראשונה שאנחנו מארחים אותך בוועדת הכספים.

ראובן ריבלין: הוא הציג בזמנו את תקציב משרד התקשורת.

ניסן סלומינסקי: הגענו לנושא של רשות השידור, של השידור הציבורי בגין הנושא של מערכת הגבייה.

ניסן סלומינסקי: ראינו שם דברים מאוד מאוד קשים.

ניסן סלומינסקי: התבטאתי פעם ואמרתי שזה על גבול הפלילי.

ניסן סלומינסקי: אנחנו בהיבט שלנו.

ניסן סלומינסקי: הוא בטח מצטרף להיבט של הוועדה.

ניסן סלומינסקי: ראינו שם 3.4 מיליארד שקל שמסתובבים בלי אבא, בלי בעלים.

ניסן סלומינסקי: כל אחד עושה בזה כמעט מה שהוא רוצה.

ניסן סלומינסקי: ראינו שם מערכת משונה, במילים עדינות, של גבייה דרך עורכי דין שעשו מעשים שלא יעשו.

ניסן סלומינסקי: ראינו גם נתק מוחלט בין החלקים בתוך הרשות עצמה.

ניסן סלומינסקי: אפילו על דוח הביקורת שדנים המנכ"ל לא מגיע.

ניסן סלומינסקי: כל אחד זורק את הכדור, את האחריות למישהו אחר.

ניסן סלומינסקי: מערכת קשה מאוד.

ניסן סלומינסקי: השידור הציבורי זה השידור שאנחנו רוצים שיהיה.

ניסן סלומינסקי: הציבור בישראל זכאי ומגיע לו שיהיה שידור ציבורי רציני וטוב.

ניסן סלומינסקי: אנחנו לא נכנסנו פה בוועדה לנושא של התוכן.

ניסן סלומינסקי: לאיזונים לא נכנסנו.

ניסן סלומינסקי: נשמע מהשר.

ניסן סלומינסקי: אני מניח שהוועדה כן נכנסה לנושא.

ניסן סלומינסקי: אני מבקש מהשר לשמוע את המסקנות של הוועדה.

אלעזר שטרן: חשבתי שאנחנו אחראים על החלק הדוקומנטרי של הרשות, על התוכן.

ניסן סלומינסקי: אולי אין תוכן.

ניסן סלומינסקי: אנחנו נרצה לשמוע מהשר את המסקנות של הוועדה מהכיוון שהוא התכוון.

גילה גמליאל: אני חייבת לציין שאני שומעת את זה בפעם השלישית משום שהדיון נערך ב-3 ועדות.

גילה גמליאל: למה לא קיימו דיון משותף?

ניסן סלומינסקי: כל אחד מהזווית שלו בנושא הזה.

ניסן סלומינסקי: אנחנו נשמח לשמוע מהשר את המסקנות, שאולי לכולן או לרובן הוועדה הזאת תצטרף.

ניסן סלומינסקי: אנחנו רוצים להצטרף לרוב המסקנות או לכולן אחרי שנשמע אותן.

ניסן סלומינסקי: הייתי מבקש מהשר לומר לנו אם יש איזו שהיא הפרדה בין הרדיו לטלוויזיה, בין עיתונאים לעובדים, לדעת אם יש, או שעל כל המערכת כולה מסתכלים בחדא מחתא.

זהבה גלאון: אדוני, מה זאת אומרת "היינו רוצים להצטרף להמלצות"?

זהבה גלאון: למה אתה מתכוון?

ניסן סלומינסקי: אחרי שנשמע נראה אם נרצה להצטרף.

ניסן סלומינסקי: קיימנו פה דיון עמוק מאוד, אולי אפילו שניים.

ניסן סלומינסקי: בהיבט שלנו, במה שאנחנו ראינו אמרנו שהמערכת הזאת לא יכולה להתקיים, שזה על גבול הפלילי.

חמד עמאר: הפלילי היה על הגבייה.

ניסן סלומינסקי: אמרתי שהסתכלנו רק מההיבט של הגבייה, של הכסף הזה.

ניסן סלומינסקי: נתקלנו תוך כדי זה בחלקים שאחד לא מדבר עם השני.

ניסן סלומינסקי: על דוח הביקורת שהתכנס הדירקטוריון לדון עליו המנכ"ל ואחרים לא הגיעו.

זהבה גלאון: זה לא אומר שנרצה להצטרף להמלצות הוועדה.

זהבה גלאון: אתה כבר קובע מראש שנרצה להצטרף להמלצות הוועדה שהשר יציג?

זהבה גלאון: אנחנו ממש לא נרצה להצטרף להמלצות הוועדה.

אראל מרגלית: לגבי הגבייה הייתה מבקרת אמיצה שישבה פה.

אראל מרגלית: אתה, בהבנה שלך ובניהול הנכון, ביקשת ממנה לדבר.

אראל מרגלית: היא דיברה באומץ.

אראל מרגלית: הרבה מאוד מהמידע הגיע מהאנשים בתוך המערכת.

ניסן סלומינסקי: נכון, אבל לדיון על הדוח הזה שעשה הדירקטוריון אחרים סירבו לבוא.

שלי יחימוביץ': כמו בכנסת, שיש דיון אחד בוועדת כלכלה, אחר כך בוועדת ביקורת ואחר כך בוועדת הכספים, כשחלק חופפים זה לזה?

ראובן ריבלין: אפשר לקבל 3 החלטות שונות.

ניסן סלומינסקי: לפי החלטה שלנו העברתי את הדוח למבקר המדינה.

ראובן ריבלין: האם בהשתתפות השר אנחנו דנים רק בנושא של אגרת רשות השידור?

ניסן סלומינסקי: לא רק בזה.

ראובן ריבלין: כמובן שאנחנו לא יכולים לדבר עליו בהתנתקות מהדוח.

ניסן סלומינסקי: אנחנו נרצה לשמוע מהשר את התמצית של הדוח.

ראובן ריבלין: אני חושב שאנחנו יכולים לומר שהדוח טוב, שהדוח רע.

ראובן ריבלין: אנחנו חושבים שהאגרה צריכה להיות כדי לקיים את השידור הציבורי.

ניסן סלומינסקי: רשות הדיבור לשר.

גלעד ארדן: תודה רבה, אדוני היושב-ראש.

גלעד ארדן: בוקר טוב.

גלעד ארדן: אני מודה לך על קיום הדיון.

גלעד ארדן: אני מודה לחברי ועדת הכספים, לכל חברי וחברות הכנסת שנמצאים פה מתוך אכפתיות לעתיד השידור הציבורי.

גלעד ארדן: אני יודע ועקבתי אחרי הדיונים שקיימת כאן.

גלעד ארדן: הדיונים שוועדת הכספים קיימה היו לנגד עיני ולנגד חברי הוועדה.

גלעד ארדן: בצדק נאמר כאן שלרשות השידור יש גם פן כספי בלתי מבוטל.

גלעד ארדן: השידור הציבורי בישראל מגלגל סכום של כמיליארד שקלים בכל שנה, אם נוסיף לכך גם את הטלוויזיה החינוכית שממומנת ישירות.

גלעד ארדן: אני מניח שיבואו טענות בנושאים האלה.

גלעד ארדן: מי שלא שם לב הטלוויזיה החינוכית ממומנת כבר שנים רבות ישירות מתקציב המדינה.

גלעד ארדן: מתקיימים בה משדרי אקטואליה וחדשות.

גלעד ארדן: אני מציע לזכור את העובדה הזאת כשיטענו טענות מאוחר יותר .

גלעד ארדן: מדובר בשני גופים.

גלעד ארדן: דרך אגב, על פי חוק אין אבחנה בין קול ישראל לערוץ 1.

גלעד ארדן: חדא מחתא קראת לזה.

גלעד ארדן: אין אבחנה בחוק.

גלעד ארדן: אני מסכים בהחלט להערות שכבר נאמרו ואולי עוד ייאמרו בנוגע לכך שבתחושות של הציבור כלפי התוצאות יש הבדל בין קול ישראל לערוץ 1.

גלעד ארדן: אני מבקש לתאר ממש בקצרה את התהליך שעברתי מהרגע שקיבלתי את האחריות כשר הממונה על רשות השידור.

גלעד ארדן: כמו שאמרת, יש גם פן כספי משמעותי של כמיליארד שקלים ומעלה כל שנה.

ראובן ריבלין: כמה מתוך זה אגרה?

גלעד ארדן: אגרת הטלוויזיה היא סדר גודל של ארבע מאות - -

<יואב אשכנזי: 435 מיליון.

<יואב אשכנזי: אגרת רישוי 344 מיליון.

ראובן ריבלין: זאת אומרת, 700 מיליון יחד.

<יואב אשכנזי: 779 מיליון.

ניסן סלומינסקי: אנחנו ראינו 6 שנים אחורה.

גלעד ארדן: יש עוד מכירת פרסום וחסויות.

ניסן סלומינסקי: הדוח שלנו היה על 6 שנים אחורה.

ניסן סלומינסקי: זה היה 3.4 מיליארד.

גלעד ארדן: ועוד 120 מיליון שקלים בכל שנה מתקציב המדינה לטובת הטלוויזיה החינוכית.

גלעד ארדן: צריך לומר שתקציב המדינה גם הוא שילם בשנים האחרונות ישירות כסף לרשות השידור.

גלעד ארדן: כאשר נעשו הסכמים קואליציוניים פוליטיים שפטרו אוכלוסיות ספציפיות במדינת ישראל מתשלום האגרה, האוצר נדרש כחלף אגרה להעביר ישירות מימון לרשות השידור כדי לפצות על אובדן ההכנסות.

שלי יחימוביץ': מה המרכיב האוצרי?

<יואב אשכנזי: השנה זה לא בוצע.

<יואב אשכנזי: השנה לא הועברו - -

גלעד ארדן: אני אינני מנהל בשוטף את רשות השידור.

גלעד ארדן: אני גם לא מתיימר לעשות זאת.

זהבה גלאון: אתה לא, אבל הממשלה כן.

גלעד ארדן: כשקיבלתי את האחריות כשר הממונה נאמר לי שישנו מתווה שעליו הגיעו להסכמות.

גלעד ארדן: עדיין לא התקיימו לגביו התנאים המתלים.

גלעד ארדן: כאשר נאמר לי הדבר הזה עדיין לא נחתם הסכם בין הנהלת רשות השידור לבין אגודת העיתונאים.

גלעד ארדן: בוודאי שעוד לא ניתן אישור של הממונה על השכר באוצר.

גלעד ארדן: בכל מקרה לא ראיתי את עצמי פטור מלבחון את אותו מתווה, כי חלק מהמתווה הזה עסק גם בהזרמה של למעלה מ-750 מיליון שקלים מתקציב המדינה אל רשות השידור.

גלעד ארדן: מעבר לזה, שזה אולי הדבר החשוב ביותר - סליחה שאני לא מפחית מחשיבות הכסף והתקציב - - אני מאמין בכל עומק ליבי שבמדינת ישראל, עם הכלכלה הקטנה והריכוזית שלה, עם כלי התקשורת הפרטיים שנשלטים על ידי בעל הון, עם אינטרסים מסחריים ועם העובדה שאנחנו חברה רב תרבותית מקוטבת, יש חשיבות אדירה שיהיה לנו שידור ציבורי חזק, עצמאי, איכותי ורלוונטי.

גלעד ארדן: כשמדברים על אחוזי צפייה צודקת ועדת לנדס שציינה בדוח שלה שאת המחדל של רשות השידור לאורך שנים רבות הפכו לאידיאולוגיה.

גלעד ארדן: אמרו לנו: לשידור איכותי אין הרבה צופים, בגלל זה הגענו למצב שבו השידור הציבורי בישראל הוא נמוך, כשרק בלבנון זה פחות מאיתנו.

גלעד ארדן: יש טבלה, לא שלנו, של איחוד השידור האירופי שסוקרת את כל המדינות שיש בהן שידור ציבורי ואת נתחי הצפייה.

גלעד ארדן: לבנון 1 אחוז, ישראל 3 אחוז כמות מצטברת של השפעה במדיה חדשה - רדיו וטלוויזיה - ביחס לכלל כלי התקשורת במדינה.

גלעד ארדן: ניתן לראות בבירור שיש מדינות רבות - אני לא מדבר על 8,9 10 אחוז - שיש בהן 20 אחוז צפייה ומעלה.

גלעד ארדן: ניתן להשיג את התוצאה הזאת גם במדינת ישראל.

גלעד ארדן: לא בכדי המתווה של המסמך שקרוי רפורמה - זה שקוראים לו רפורמה לא הופך אותו לכזה - זה מסמך שמי שכתב אותו במקור זאת הייתה חברה ששכרה הנהלת רשות השידור בשנת 2006.

גלעד ארדן: קראו לה חברת טאסק.

גלעד ארדן: נפגשתי איתה.

גלעד ארדן: נפגשתי עם עוד שחקנים רבים בשוק השידורים במדינת ישראל ובמשרדי הממשלה, כולל כאלה שהיו מעורבים.

גלעד ארדן: שאף אחד פה לא יתמם.

<אברהם חיים: זה לא מסמך, זה הסכם שנחתם.

גלעד ארדן: השאלה אם אותו הסכם הוא הסכם שמחייב את הממשלה או לא זאת שאלה שנמצאת כעת בדיון בבית המשפט העליון.

גלעד ארדן: כמובן הוא זה שיכריע ונכבד את החלטתו.

גלעד ארדן: עמדת המדינה היא שלא נתמלאו התנאים להתקיימותו של אותו הסכם.

גלעד ארדן: כאשר מדובר בלהשקיע מאות מיליוני שקלים מכספי הציבור חובתי כשר ממונה לוודא שהתוצאה תושג.

גלעד ארדן: התוצאה צריכה להיות מושגת בכך שזה יביא לשינוי על המסך, לשידור איכותי ומשפיע, שיושג איזון תקציבי ברשות השידור כך שנדע שהיא תהיה מסוגלת לקיים את עצמה.

גלעד ארדן: בשני המישורים האלה הייתה תשובה ברורה.

גלעד ארדן: בהקשר התוכני לא הובן איך בדיוק אותו הסכם אמור לעשות שינוי כי כרסמו בהמלצות המקוריות ושינו אותן באופן דרמטי, כולל ההמלצה לאחד את גורמי החדשות לחטיבת חדשות אחת חזקה שלכך הוועדים ברשות השידור לא הסכימו.

גלעד ארדן: בהיבט התקציבי המבנה שעליו המליצה אותה חברה אובייקטיבית, אותה חברת ייעוץ כלכלית, שונה לחלוטין - הסכמי השכר והסכמי השעות - עד כדי כך שגם חברת טאסק שכתבה את הרפורמה וגם חברה ששכרה ועדת לנדס אמרו שבמתווה של אותה רפורמה ששונה וכורסם, גם אם המדינה תזרים כסף רשות השידור תוך מספר שנים בודדות תחזור שוב להיות גרעונית ולא תוכל לממן את עצמה.

גלעד ארדן: בנתונים האלה החלטתי להקים ועדה ציבורית שמורכבת מאנשי מקצוע, מאנשים שיש להם ניסיון בניהול כלי תקשורת, כדי שיבחנו את אותו מתווה שבסוף הושג, האם ניתן להכניס בו שיפורים, האם ניתן להצליח באמצעות היישום שלו או באמצעות המתווה היותר מרחיק לכת של סגירה ופתיחה.

גלעד ארדן: דרך אגב, אני לא המצאתי את המתווה הזה.

גלעד ארדן: אנשי התקשורת שהושיבו אותם כצוות בממשלת אולמרט בשנת 2006, גם הם המליצו אז על אותו מתווה.

גלעד ארדן: שלא יתמם פה אף אחד שהוא לא מבין על מה מדובר.

גלעד ארדן: המתווה הזה, שאני חושב שהיתרונות שלו ברורים לכל, לא קודם.

זהבה גלאון: לא לכל.

גלעד ארדן: את צודקת, חברת הכנסת גלאון.

גלעד ארדן: אני מתנצל.

גלעד ארדן: אני לא מתיימר לייצג את עמדתך.

אילן גילאון: כל עוד הם יהיו ברורים לך זה מספיק.

גלעד ארדן: לא, זה לא מספיק.

גלעד ארדן: אני מאמין בדיון פתוח ודמוקרטי, לכן אני אנסה לשכנע את הכנסת בעמדה שלי, חבר הכנסת גילאון.

גלעד ארדן: אני חושב שכמעט כל אנשי התקשורת שאני נועצתי בהם, שהם לא קשורים למפלגה כזאת או אחרת, מבינים היטב שאחרי המלצות של 14 ועדות ואחרי שנעשו הרבה מאוד ניסיונות להביא לכדי תיקון מבפנים, לא ניתן לעשות את התיקון הזה מבפנים ואין מנוס אלא מלסגור את הגוף הקיים ולעשות את כל מה שצריך.

זהבה גלאון: אין מנוס?

גלעד ארדן: זאת עמדתי.

גלעד ארדן: כרגע הסברתי שאני לא יכול לייצג את עמדתך.

גלעד ארדן: אל תייצגי את עמדתי.

ניסן סלומינסקי: הוא מייצג כרגע את עמדתו.

גלעד ארדן: ועדת לנדס המליצה פה אחד.

גלעד ארדן: אני מקווה שגברתי לא חושדת באנשי המדינה ממשרד התקשורת, ממשרד המשפטים או ממשרד האוצר.

גלעד ארדן: דרך אגב, המתווה שהם חתמו עליו יחד עם אנשי הציבור שחברים בוועדה הוא מתווה הרבה יותר יקר ליישום מאשר המתווה הנוכחי.

גלעד ארדן: כל מי שחתם על המתווה החדש עשה זאת מתוך חרדה לעתיד השידור הציבורי.

גלעד ארדן: גם אני חרד לגורל העובדים, גם אני כואב את כאבם של אלה שיצטרכו לפרוש כתוצאה מסגירת הגוף הקיים, אבל אני חושב, אדוני היושב-ראש, שלא פחות מהמחויבות שלנו כלפיהם יש לנו מחויבות ל-8 מיליון אזרחים במדינה הזאת, להבטיח להם שלעתיד של עשרות שנים קדימה יהיה להם ולילדיהם שלא צופים היום בשידור הציבורי - - בכך אנחנו מאבדים דור צעיר.

גלעד ארדן: אנחנו נמשיך ונאבד אותו לחלוטין, כי בעידן הרב מסכי הצעירים והנוער לא מורגלים בכלל לצפות בטלוויזיה בסלון או בפינת המשפחה.

גלעד ארדן: אנחנו רואים מה היום רשות השידור מציעה בהקשרים האלה של הניו מדיה.

גלעד ארדן: ברור שנתחי הצפייה אצל הדור הצעיר שואפים ל-0.

גלעד ארדן: יש לנו היום הזדמנות באמצעות יישום המלצות ועדת לנדס לבסס שידור ציבורי שפונה גם לדור הצעיר - בלי מחויבות לבעלי אינטרסים כלכליים - בהסתכלות על לייצר להם תכנים עם ערך מוסף ומחויבות לציבור בלשקף את הרב תרבותיות ואת התכנים שאנחנו רוצים שמדינת ישראל תתגאה ויכולה להתגאות בהם.

אילן גילאון: זה לא מחויבות לציבור, זה - -

ניסן סלומינסקי: אם מדובר על ביטול האגרה, מאיפה יהיה הכסף לקיים את המערכת הזאת?

ניסן סלומינסקי: כמה עובדים תחזירו חזרה?

ניסן סלומינסקי: רק תשלים את העמדה.

גלעד ארדן: נמצא פה יושב-ראש הוועדה רם לנדס וחברי הוועדה.

גלעד ארדן: ניתן לשמוע מהם וגם לשאול אותם שאלות.

גלעד ארדן: בהקשר התקציבי הוועדה המליצה על הקמת גוף שידור ציבורי חדש.

גלעד ארדן: הוא שומר על כל התחנות ברדיו.

גלעד ארדן: יש בהם ייצוג לכל מיני מיעוטים כי יש כשל שוק.

גלעד ארדן: השידור הפרטי המסחרי אינו נותן להם מענה.

גלעד ארדן: בהקשר התוכני, מבחינת רדיו יישמרו כל התחנות הקיימות.

גלעד ארדן: בהקשר של ערוצי טלוויזיה מדובר על הקמת 3 ערוצים: ערוץ מרכזי בשפה העברית, ערוץ בשפה הערבית, כולל הפקת תכנים בשפה הערבית, יצירות מקור והשקעה בתוכן, וערוץ ילדים ציבורי .

גלעד ארדן: גם פה קיים כשל שוק.

גלעד ארדן: מי שמכיר את ערוצי הילדים של הכבלים והלוויין ויש לו ילדים קטנים, יודע היטב למה הילדים שם נחשפים, למה אנחנו לא מעוניינים שהם ייחשפו.

גלעד ארדן: להם אמור לתת מענה ערוץ הילדים הציבורי.

גלעד ארדן: אנחנו משיגים את זה באמצעות מיזוג עם הטלוויזיה - -

נחמן שי: למה - -?

גלעד ארדן: אני מסיים בהקשר של האגרה.

גלעד ארדן: הוועדה סברה פה אחד שכאשר אתה רוצה לבסס שידור ציבורי שייהנה מאמון הציבור, מתמיכה ציבורית גם מול הפוליטיקאים, לא נכון יהיה לאמת את אותו גוף שידורי מול הציבור ולדרוש ממנו לגבות באופן ישיר כסף מהציבור כאשר מי שלא משלם לרדוף אחריו, לעקל לו וכל התופעות שאתם כוועדה נחשפתם אליהן.

גלעד ארדן: כמובן שזה מתאפשר גם בזכות הקמה של גוף יעיל יותר, כי יהיה חיסכון של 300 מיליון שקלים כל שנה.

גלעד ארדן: הוועדה המליצה שהתקציב לא יהיה מיליארד 20 מיליון או מיליארד 50 מיליון יחד עם החינוכית, אלא כ-720 מיליון שקל בשנה שיממונו כמו היום באמצעות פרסומות וחסויות, באמצעות המשך גובה התשלום הנוכחי של העברה מתוך תשלום הטסט השנתי שמושת על כלי הרכב, כאשר כל היתר יושלם או על ידי העברה תקציבית ישירה ממשרד האוצר או על ידי הסטה מהכנסות מדינה אחרות שקיימות מבלי להגדיל את הכנסות המדינה שמושתות על הציבור.

גלעד ארדן: ישלימו לאותו סכום מינימאלי שעל פי המלצתי - זה עדיין צריך להיקבע בחקיקה - ייקבע בחוק הראשי החדש ויוצמד לאיזה שהוא מדד.

גלעד ארדן: לא ינוהל לגביו כל שנה דיון תקציבי מחדש במסגרת הדיונים על תקציב המדינה.

גלעד ארדן: אני רוצה להזכיר לכולנו שהעברות תקציביות לשידור הציבור קיימות גם היום, בין אם זה כחלף אגרה, בין אם זה - -

ראובן ריבלין: עד שהקואליציה תוכל לשנות את החוק הזה.

גלעד ארדן: צודק יושב-ראש הכנסת לשעבר.

גלעד ארדן: תמיד ממשלה וכנסת יכולים לשנות מצב קיים במדינת ישראל.

גלעד ארדן: התפקיד שלנו, בעיני, זה לגרום לכך שזה יהיה באופן הכי שקוף.

ראובן ריבלין: הואיל וגדלת במפלגה ליברלית מוחלטת והיית מן התלמידים המצטיינים, יש הבדל בין שידור ציבורי לשידור ממלכתי.

זהבה גלאון: אבל רוממות השידור הציבורי בגרונה.

ראובן ריבלין: הוא הטוב ביותר מבין השרים בעניין הזה.

ראובן ריבלין: הוא בן אדם שבאמת - -

<אברהם חיים: זה רק צעד פופוליסטי מה שהוא עושה.

<אברהם חיים: לבטל את האגרה זה הכי קל לו.

<אברהם חיים: הוא מנסה להיות כחלון.

<אברהם חיים: לא הולך לו.

<משה שגב: שר האוצר יקבע איך היא תיראה - -

ראובן ריבלין: הרעיון שלך טוב, רק צריך שיפור.

ראובן ריבלין: זה חוק יסוד ש- 80 חברי כנסת יכולים לבטל אותו.

ניסן סלומינסקי: יש לך הסכם עם האוצר שהם אכן יממנו?

גלעד ארדן: צריך לזכור שאי אפשר להמציא את הגלגל.

גלעד ארדן: בסופו של דבר שידור שאיננו בבעלות של בעלי הון ובעלי אינטרסים מסחריים תמיד ממומן על ידי הציבור, בין אם על ידי המיסים שהציבור משלם ובין אם זה באמצעות גבייה באופן ישיר.

גלעד ארדן: אם יש למישהו פטנט אחר אני אשמח ללמוד על הפטנט הזה.

גלעד ארדן: אני חושב שהדבר הנכון לעשות כאשר ברור לכולנו שבסופו של דבר זה ממומן באיזה שהוא מקום על ידי הציבור, זה לדאוג לכך שהמנגנון המימוני יהיה שקוף ככל שניתן כך שאם מישהו ירצה לשחק בו או לגעת בו זה יהיה שקוף והוא יצטרך לעשות את זה באמצעות חקיקה ראשית ובאמצעות מתן הסברים לציבור ולכנסת.

גלעד ארדן: אני חייב לומר שאני מאוד מאוד שמחתי, ואני מברך את שר האוצר על כך שהוא הסכים - -

<אברהם חיים: אתה והוא הוצאתם תעודת פטירה.

<אברהם חיים: על זה אתה מברך אותו.

<אברהם חיים: אחרי תעודת פטירה אי אפשר להחיות את החולה.

<אברהם חיים: הם נתנו לו תעודת פטירה.

ניסן סלומינסקי: מה לוח הזמנים?

גלעד ארדן: אנחנו בשבוע הבא, בעזרת השם - -

<אברהם חיים: בעזרת השם הכי טוב.

<אברהם חיים: 2000 איש הולכים הביתה.

<אברהם חיים: זה לא פייר.

גלעד ארדן: בשבוע הבא, בעזרת השם, אני מתכוון להיפגש יחד עם הממונה על השכר באוצר, הגורמים הרלוונטיים במשרד החינוך ומי שרלוונטי ליישום הרפורמה מטעם הממשלה עם הארגונים היציגים של העובדים, להציג להם את כוונות הממשלה בנושא הזה, לשמוע את עמדתם.

גלעד ארדן: לאחר מכן, בשאיפה של עוד שבועיים שלושה, נפיץ תזכיר חוק ממשלתי שיכלול את יישום עקרונות הרפורמה.

גלעד ארדן: אם התזכיר הזה יאושר על ידי הממשלה לפני פתח המושב הבא של הכנסת, החוק יגיע לכנסת בתחילת המושב הבא.

גלעד ארדן: הוא יגיע לדיונים כאן במשכן המחוקקים.

גלעד ארדן: אני רוצה רק לסיום לומר משפט אחד.

גלעד ארדן: צריך לזכור גם מה המצב הקיים כיום שעמדתם עליו מקרוב.

גלעד ארדן: המצב הוא כאוטי.

גלעד ארדן: המצב גם כך עלול להגיע לידי קריסה.

גלעד ארדן: אם מישהו חושב שעל ידי כך שהוא יטרפד מראש את החוק הוא יציל את השידור הציבורי, זה בדיוק להיפך.

גלעד ארדן: לי לפחות יש כוונה כנה להציל שידור ציבורי ולחזק אותו, בשונה מהסלוגנים שאני רואה בהפגנות כאילו מדובר בקבורת השידור הציבורי.

גלעד ארדן: מדובר בדיוק על ההיפך.

<משה שגב: אדוני, הלכה למעשה השידור הציבורי מת.

<משה שגב: השר נתן הוראה להפסיק לשלם את האגרה.

<משה שגב: אנשים לא משלמים אגרה.

<משה שגב: אתם לא מבינים מה קורה.

<משה שגב: אתם תידרשו כוועדת כספים להזרים לנו כספים.

<אברהם חיים: לא יהיה כסף.

<אברהם חיים: חד משמעית.

<אברהם חיים: היו"ר שלנו לוחש לו מה להגיד.

<אברהם חיים: היו"ר שלנו רוצה לסגור אותנו.

<אברהם חיים: את מה שהוא רוצה לעשות עם האוצר הם כבר עשו.

<אברהם חיים: ההסכם חתום.

ניסן סלומינסקי: על ידי כך שאתה מדבר חברי הכנסת שירצו לדבר לטובתך לא יוכלו לדבר.

ניסן סלומינסקי: אתה מפסיד מזה כל הזמן.

ניסן סלומינסקי: חבל.

זהבה גלאון: הוא לא מפסיד.

<קריאה: אנחנו אומרים מה שיש לנו על הלב.

<אברהם חיים: מלמעלה הוא מדבר.

<אברהם חיים: ממרומי סביון הוא מדבר.

<קריאה: זאת בושה למדינת ישראל.

<אברהם חיים: הוא מוציא תעודת פטירה לעיני כל האומה ומודיע לא לשלם אגרת טלוויזיה.

<אברהם חיים: בעוד חודשיים, כשלילדים שלנו לא יהיה מה לאכול, נראה מה יהיה איתו בסביון.

<אברהם חיים: הוא יישב בסביון ולנו לא יהיה מה לאכול.

<אברהם חיים: לו יש מה לאכול.

<אברהם חיים: הוא אמר לאנשים לא לשלם את האגרה של הטלוויזיה.

<אברהם חיים: זה מה שהוא אמר.

<קריאה: מה עם ההבטחה שלו על - -?

<אברהם חיים: הוא נתן תעודת פטירה.

<אברהם חיים: אנשים לא משלמים אגרה.

<אברהם חיים: אין משכורות לעובדים.

<אברהם חיים: אין אוכל לאנשים.

<אברהם חיים: לשבת בסביון רגל על רגל ולראות את האנשים זה בסדר.

ניסן סלומינסקי: רבותיי, אתם באתם כאן גם לשמוע את חברי הכנסת.

ניסן סלומינסקי: אתם לא מאפשרים.

<אברהם חיים: כן, את חברי הכנסת.

ניסן סלומינסקי: אם אתה לא רוצה לקבל גיבוי מהבית הזה, אז בסדר.

<אברהם חיים: בטח שרוצה.

ניסן סלומינסקי: אז תנו לחברי הכנסת לשמוע ולהתבטא.

דב חנין: הצעה מעשית, לא לגופו של הנושא.

<אברהם חיים: כשמוציאים תעודת פטירה אין מה לעשות אחרי.

<אברהם חיים: אתה צריך לתת לאנשים לדבר.

ניסן סלומינסקי: כמה אנשים יפוטרו וכמה יחזרו חזרה?

<קריאה: אף אחד לא יחזור חזרה.

גלעד ארדן: ועדת לנדס שכרה חברת ייעוץ.

גלעד ארדן: ישבו שעות רבות כדי לנסות להסיק מסקנות כמה עובדים צריך שיהיו בגוף השידורים החדש.

גלעד ארדן: אני חושב שכאשר מדובר בגוף שממומן מכספי הציבור כולנו מצווים לכך שהגוף הזה יהיה יעיל וחסכוני ככל שניתן.

גלעד ארדן: יחד עם זאת הוא צריך להיות גוף שידורים חזק כדי שהוא יוכל להתחרות ואפילו לגבור על גופי השידור המסחריים כפי שאני מאמין שניתן לעשות.

גלעד ארדן: אני חושב שהוועדה מצאה את האיזון הזה בפן התקציבי.

גלעד ארדן: בפן של כוח האדם היא המליצה על כוח אדם של כ-740 עובדים.

גלעד ארדן: זה לא רחוק מהמספר שהיה באותו מתווה ישן שעליו הסכימו ברשות לגבי פיטורים של כ-670 עובדים.

גלעד ארדן: יש רק הבדל אחד.

גלעד ארדן: אנחנו מאמינים שכאשר רוצים להקים גוף שידור חזק, איכותי ומקצועי, המחויבות שלנו היא קודם כל לציבור, היא קודם כל לאפשר למנהלים של הגוף הזה גמישות ניהולית.

גלעד ארדן: גוף השידורים הזה חי באיזה שהוא אקלים תקשורתי, בטח בעידן האינטרנט, בטח כאשר השידורים באינטרנט יתחילו בשנים הקרובות.

גלעד ארדן: אנחנו לא רוצים שכל שנה 700 מיליון - -

<משה שגב: ולהביא במקומנו עובדים בשכר עבדות ועובדים לא מאורגנים.

<משה שגב: זו המטרה.

<אברהם חיים: מה שהוא אומר כבר נעשה.

<אברהם חיים: ההסכמים עם האוצר נעשו.

<אברהם חיים: זה קיים.

<אברהם חיים: הכי קל לו לעשות את זה.

<אברהם חיים: אחרי שהוא חתם על תעודת הפטירה קל לו לעשות הכל.

<אברהם חיים: הבן אדם חתם על תעודת פטירה.

ראובן ריבלין: מה אתה מציע?

<אברהם חיים: התפטרות של השר.

ראובן ריבלין: פה זה גם מקום שבו השר יכול לדבר.

ראובן ריבלין: גם אתה יכול לדבר, אבל גם השר יכול לדבר.

ראובן ריבלין: חברים, זה לא עובד ככה.

גלעד ארדן: אמרתי, ואני מתכוון גם לכל מה שאמרתי.

גלעד ארדן: אמרתי שאני אפעל לכך באופן אישי שעובדים שייאלצו לפרוש - אני בטוח שגם ועדת הכספים וועדות אחרות יעמדו על כך - יקבלו הסדרי פרישה הוגנים ונדיבים.

<אברהם חיים: יש כבר את זה.

גלעד ארדן: יחד עם זאת אני חושב שאני כשר לא יכול להתערב בשיקולים של מי שינהל את גוף השידורים החדש ולהחליט מהיום עבורו איזה סוגי מקצועות ייקלטו וכמה, מי יהיו האנשים האלה.

גלעד ארדן: אי אפשר לאחוז את המקל משני קצותיו.

גלעד ארדן: מצד אחד להגיד רוצים לנתק את הפוליטיקה מהרשות, מצד שני לצפות שאני אתן עכשיו תשובות מדויקות על הנושא הזה.

<משה שגב: אדוני היושב-ראש, הוא ענה לך שכולם הביתה.

<אברהם חיים: זה מה שהוא אמר במילים אחרות.

גלעד ארדן: אני יכול להגיד כאמירה כללית – בזה אני מסיים - שאין לי ספק שברשות השידור יש עובדים רבים מאוד מקצועיים, מאוד איכותיים ומאוד מסורים.

גלעד ארדן: אני חושב שראוי שהם ישתלבו בגוף החדש.

גלעד ארדן: אני מציע שאת השיקולים המקצועיים יעשו המנהלים של הגוף החדש, לא שאנחנו נעשה.

<אברהם חיים: אתה תמנה אותם.

<אברהם חיים: אלה המנהלים שאתה תמנה, נכון?

<אברהם חיים: נכון, כבוד השר, שאתה תמנה את המנהלים?

ניסן סלומינסקי: רבותיי, אני מעביר את רשות הדיבור לחברי הכנסת.

<קריאה: לא יקום ולא יהיה.

זהבה גלאון: אדוני היושב-ראש, הדברים שלי מופנים אמנם לשר גלעד ארדן שיושב כאן, אבל הם גם מופנים לשר שלא יושב כאן שבזחיחות ישב ביחד איתך במסיבת עיתונאים והודיע על הוצאת תעודת פטירה לרשות השידור.

זהבה גלאון: זה מה שאתם עושים.

זהבה גלאון: אתם קוברים קבורת חמור.

גלעד ארדן: הוא, דרך אגב, חזר בו מההתבטאות הזאת.

גלעד ארדן: אני שמעתי אותו.

<קריאה: אין חזרה מהתבטאות כזאת.

גלעד ארדן: בואו לא נהפוך את העיקר לטפל ואת הטפל לעיקר.

<אברהם חיים: האמת שזה העיקר.

<אברהם חיים: הפטירה זה העיקר.

<משה שגב: העיקר זה לזרוק אותנו הביתה.

<אברהם חיים: אתה מוצא את הטפל.

<קריאה: אנחנו תיכף נגיד מה שיש לנו.

זהבה גלאון: השר ארדן, תרשה לנו לקבוע מה העיקר ומה הטפל.

גלעד ארדן: אני שוב פעם מייצג רק את עמדתי.

גלעד ארדן: מעולם לא התיימרתי לייצג את עמדתך.

גלעד ארדן: אני חושב שגם אף פעם אני לא אייצג אותה.

זהבה גלאון: לא ביקשתי שתייצג את עמדתי, ביקשתי שתייצג מחויבות לשידור הציבורי.

זהבה גלאון: רוממות השידור הציבורי בגרונך.

זהבה גלאון: אתה מדבר על החשיבות של השידור הציבורי.

זהבה גלאון: אין ספק שצריך לעשות רפורמה, אין ספק שצריך לעשות שינוי.

זהבה גלאון: מה שאתם מציעים זה קבורת חמור.

זהבה גלאון: השר לפיד אמר, ואני מצטטת: "עד שאני לא אוריד להם את הפלאג זה לא ייגמר".

זהבה גלאון: כך הוא אמר.

זהבה גלאון: אני עומדת מאחורי זה.

זהבה גלאון: אני שומעת אותך מדבר על שידור חזק, עצמאי.

זהבה גלאון: הציבור לא עוצר את נשמתו, השר ארדן.

זהבה גלאון: ממש לא.

זהבה גלאון: מה שאתם הולכים לעשות עכשיו זה פשוט לזרוק עובדים ותיקים.

זהבה גלאון: אתם פוגעים בהם באופן שהוא בלתי הפיך.

זהבה גלאון: עובדים מאוגדים אתם הולכים לזרוק ללא הסכמים קיבוציים כי הכל זה שידור ציבורי שאתה מעלה על נס.

זהבה גלאון: אתה אומר כל הזמן שצריך להוציא את הפוליטיקה מהרשות.

זהבה גלאון: כשאתה מבטל את האגרה ומחזיר את המימון לאותה רשות שלא תקום במימון משרד האוצר, זה לא פוליטיזציה?

<אברהם חיים: זה פוליטיקה.

<אברהם חיים: זה ניסיון להיות השר כחלון.

<אברהם חיים: זה לא הולך לו.

<אברהם חיים: מה שלא הולך בפיקוד העורף מנסים לעשות ברשות השידור.

<אברהם חיים: זה לא ילך.

ניסן סלומינסקי: אתם בסך הכל מפריעים לזהבה לדבר.

ניסן סלומינסקי: אני לא מצליח להבין מה תרוויחו.

זהבה גלאון: אדוני היושב-ראש, כל הזמן מדברים פה שיש פוליטיזציה ברשות השידור.

זהבה גלאון: מה, עיתונאים מינו את המנהלים ברשות השידור?

זהבה גלאון: הם מינו את המנהלים?

זהבה גלאון: ראש הממשלה נתניהו הוא אבי אבות ההשחתה של השידור הציבורי.

זהבה גלאון: אני אומרת את זה כאן.

זהבה גלאון: בשמו אתם הולכים לעשות עכשיו את הרפורמה הזאת ולבטל את האגרה?

זהבה גלאון: אין יותר פופוליסטי מזה.

זהבה גלאון: מדובר על שקל ביום.

גלעד ארדן: שקל ביום מכל אזרחי המדינה זה מעט בעיניך?

גלעד ארדן: מיליארד שקל - -

זהבה גלאון: אדוני, אני רוצה להזהיר מפני המינהלת.

<אברהם חיים: השר כחלון הצליח לחסוך כסף.

<אברהם חיים: אתה לא תצליח לחסוך.

גלעד ארדן: אני לא אסכים לכך.

<משה שגב: 40% מאזרחי המדינה משלמים אגרה.

<משה שגב: זה הכל.

גלעד ארדן: אני השר שאחראי על הרשות השידור, לא על חברת החשמל.

<קריאה: היושב-ראש הראשון שקיבל שכר - -

<משה שגב: שקל לבית אב, לא לכל אזרח במדינת ישראל.

<קריאה: 40% לא משלמים.

זהבה גלאון: אני חברה באחת מחברות הכבלים.

זהבה גלאון: מי שמשלם לחברות הכבלים משלם כמה מאות שקלים בחודש.

גלעד ארדן: גם בזה אנחנו מטפלים.

זהבה גלאון: ראיתי אותך.

<אברהם חיים: בזה אתה לא יכול לטפל.

<אברהם חיים: זה רק השר כחלון.

זהבה גלאון: אדוני, שמענו עליכם.

זהבה גלאון: אתם חכמים על חלשים.

<אברהם חיים: רק על חלשים.

זהבה גלאון: מה שאתם הולכים לעשות עכשיו זה לא רפורמה, זה לא שידור ציבורי.

זהבה גלאון: מה שאתם הולכים לעשות עכשיו זה להכתיב מינהלת חדשה שאתם תקבעו או המינהלת הזאת תקבע מי מהעיתונאים האלה ימשיכו לעבוד.

זהבה גלאון: מי ימנה את המינהלת הזאת?

<קריאה: השר ימנה אותו.

זהבה גלאון: השר ארדן?

זהבה גלאון: השר לפיד?

זהבה גלאון: זו לא פוליטיזציה?

זהבה גלאון: מה אתם מספרים לנו כאן?

זהבה גלאון: מה שאני חושבת שקורה, אדוני היושב-ראש, זו אחת ההצגות הכי גרועות.

זהבה גלאון: מה הבעיה בה?

<אברהם חיים: סליחה שאני קוטע אותך, אבל בהצגה הזאת שמו תעודת פטירה.

זהבה גלאון: אדוני, אני מסיימת כיוון שהרוחות סוערות כאן.

זהבה גלאון: אני רוצה לקרוא לכנסת לדחות את ההצעה המוצעת, לבוא בדברים עם הוועד של רשות השידור כדי ללכת על רפורמה אמיתית, רצינית, לא ללכת לכל מיני הצעות גרנדיוזיות.

זהבה גלאון: אני קוראת להחזיר את האגרה.

זהבה גלאון: כבר בית המשפט העליון קבע שהאגרה זה תנאי חיוני לשידור ציבורי.

זהבה גלאון: אתם ממציאים את הגלגל?

זהבה גלאון: אדוני, אני מבקשת לדחות את ההצעה כפי שהובאה כאן עכשיו.

<ברוך אסקרוב: כבוד השר, כבוד חברי הכנסת וכל מי שאיכפת לו מהשידור הציבורי ובתום לב ישב ונכנס לעובי הקורה ככל יכולתו.

<ברוך אסקרוב: העניין הוא מורכב מידי, חשוב מידי מכדי שנסתמן פה כמו כלבים נובחים והשיירה עוברת לה.

<ברוך אסקרוב: זה חשוב מידי.

<ברוך אסקרוב: את הרשות צריך לתקן, אבל את המתווה צריך לתקן לא פחות.

<ברוך אסקרוב: אני מתייחס לדברי השר ארדן.

<ברוך אסקרוב: אפשר ללכת ל-win-win.

<ברוך אסקרוב: יש סכנה של lose lose.

<ברוך אסקרוב: השר דיבר על דאגה לאזרחים.

<ברוך אסקרוב: אפשר לחשוב שיש דיכוטומיה, כאילו הדאגה למי שמגיש את השירות הציבורי היא אנטי דאגה לציבור.

<ברוך אסקרוב: ממש לא.

<ברוך אסקרוב: זה win win.

<ברוך אסקרוב: תדאג לעובדים, תקבל שירות ציבורי טוב.

<ברוך אסקרוב: אני משתדל להיות ממלכתי.

<ברוך אסקרוב: Win win לרשות ולעובדים.

<ברוך אסקרוב: יש לנו כאן סכנה כשלא דיברו ולא בחנו.

<ברוך אסקרוב: יש חוכמה בוועדה, אבל יש עוד יותר חוכמה בפורום הרחב שמשקף.

<ברוך אסקרוב: הוועדה הייתה חד צדדית.

<ברוך אסקרוב: היא לא שיתפה את העובדים במנגנון המסודר לא מפאת דאגה לכבודנו.

<ברוך אסקרוב: ידוע שבפס הייצור יש חוכמה, ידוע שלאנשים שנותנים שירות לציבור, בדנ"א שלהם יש את השירות הזה.

<ברוך אסקרוב: אני לא רוצה להיות כאן פופוליסט ולא להזכיר שמות שנפלו על משמרתם בשליחות הזאת במלחמות ישראל.

<ברוך אסקרוב: איפה הממלכתיות בהצעה, כנסת, ממשלה?

<ברוך אסקרוב: ממלכתיות אין לחלוטין.

<ברוך אסקרוב: אנחנו לא מדברים על כמה שקלים ועל הפנסיה.

<ברוך אסקרוב: אנחנו חושבים שאנחנו לא פחות מאחרים מחזיקים את לפיד השליחות.

<ברוך אסקרוב: חובה לשמוע אותנו בצורה מסודרת, בצורה מרתונית, לא ב-3 דקות פה ושם.

<ברוך אסקרוב: העובדים, רבותיי, הם עובדים מצוינים.

<ברוך אסקרוב: אם יש לא טוב זה היוצא מן הכלל.

<ברוך אסקרוב: אם מישהו לא בסדר, על כל העדה תקצוף?

<ברוך אסקרוב: איזה מין היגיון כללי, איזה מין היגיון משפטי, איזה מין היגיון יהודי, איזה מין מוסר יהודי זה?

<ברוך אסקרוב: מה זאת אומרת על כל העדה תקצוף?

<ברוך אסקרוב: כבודו, צורת העסקה לא מצוינת.

<ברוך אסקרוב: בכל הסכם יש ביטחונות.

<ברוך אסקרוב: יש 200 עמודים בדוח, אבל אין ביטחונות לעובדים.

<ברוך אסקרוב: אני רוצה להצביע על שתי נקודות כדוגמה: על כך שאין יושר אינטלקטואלי בדוח ועל כך שאין גם אינטגריטי.

<ברוך אסקרוב: יש עלבון לאינטליגנציה במובן מסוים.

<ברוך אסקרוב: תראה, יש שם טבלת השוואה בין הרפורמה שהייתה לבין דוח לנדס.

<ברוך אסקרוב: הרפורמה שהייתה היא אחרי טאסק ואחרי 6 שנות ישיבה, מו"מ וחתימה.

<ברוך אסקרוב: דוח לנדס עוד לא התחיל את הדרך הארוכה הזאת בכלל.

<ברוך אסקרוב: איזה יושר אינטלקטואלי יש בין דבר שהוא ראשיתי לדבר שהוא מוגמר?

<ברוך אסקרוב: דבר שני הוא העלבון לאינטגריטי.

<ברוך אסקרוב: תראו מה קורה במדינה הזאת.

<ברוך אסקרוב: כל אחד מזכיר את חוות דעתו לכל חפץ.

<ברוך אסקרוב: זה בפרופסיות, לא בפוליטיקה, לא בפוליטיקאים.

<ברוך אסקרוב: אילן לוין, ממונה על השכר במשרד האוצר, ישב לפני שנתיים וחצי על הרפורמה.

<ברוך אסקרוב: עכשיו הוא יושב ועושה דוח איך הרפורמה שהוא עשה לא בסדר.

<ברוך אסקרוב: איך נאמין למשהו?

<ברוך אסקרוב: נגיד שמשכנעים שלא בסדר.

<ברוך אסקרוב: כבוד למילתה של המדינה והממשלה.

<ברוך אסקרוב: היא חתמה איתנו.

<ברוך אסקרוב: אם לא יהיה כבוד, איך יהיה כבוד לישיבה הבאה?

<ברוך אסקרוב: איך יהיה כבוד לכל מגזר ציבורי במדינה הזו שיושבים איתו, הרי אין ערך לחתימה?

<ברוך אסקרוב: ברגע חולשה תהיה סגירה פתיחה, סגירה פתיחה.

<ברוך אסקרוב: אופנה חדשה במדינה.

<קריאה: אמיר גילת נשאר כדי - -

<ברוך אסקרוב: דרוש תיקון.

<ברוך אסקרוב: עצירה, בחינה ותיקון.

ניסן סלומינסקי: רבותיי, חצי דקה לרביזיה ואנחנו ממשיכים את הדיון.

<טמיר כהן: יש לנו 3 רביזיות שהוגשו.

<טמיר כהן: 05-003 של משרד האוצר.

ניסן סלומינסקי: מי בעד הרביזיה, ירים את ידו?

ניסן סלומינסקי: מי נגד, ירים את ידו?

ניסן סלומינסקי: בעד – 5

ניסן סלומינסקי: נמנעים – אין הרביזיה נתקבלה.

<טמיר כהן: רביזיה על בקשה 06-003 של משרד הפנים.

ניסן סלומינסקי: ביום שני אני אמשיך את הרביזיות.

ניסן סלומינסקי: אני אעלה מחדש את העניין של האוצר.

ניסן סלומינסקי: אילן גילאון, בבקשה.

אילן גילאון: הדברים המצומצמים האלה מכוונים רק לאדם אחד.

אילן גילאון: הם מכוונים כרגע אליך, גלעד.

אילן גילאון: יש לי דעה חיובית על גלעד.

אילן גילאון: אני חושב שאתה אדם מאוד רציני.

אילן גילאון: אל תעוף על עצמך ששר האוצר תומך בך.

אילן גילאון: שר האוצר לא פעם תומך בתכניות שהוא לא בודק אותן עד תומן.

אילן גילאון: הדיון הוא לא על השידור הציבור.

אילן גילאון: הדיון פה הוא ערכי לגמרי.

אילן גילאון: הוא על אחריות.

אילן גילאון: כמו שברוך אמר, הוא על כבוד.

אילן גילאון: אני חושב שאתה לא מזהה נכון מה טובת הציבור, גלעד.

אילן גילאון: טובת הציבור מורכבת מטובתן של קבוצות כאלו, של אנשים שהלכו עם המדינה.

אילן גילאון: אני יודע שיש כאן איזו אופנה להיות אבירי היעילות.

אילן גילאון: אני מעריך יעילות.

אילן גילאון: אני לא חושב שזה ערך עליון.

אילן גילאון: יש כאן איפה ואיפה כי אתה לא בוחן על פי אותן אמות מידה את כל המערכות.

אילן גילאון: אם אתה הולך על פי עיקרון היעילות, אז אני מבקש ממך ומממשלתך לנסות למכור את פירות התוצרים שלכם במחיר שאנחנו האזרחים השקענו בהם.

אילן גילאון: אם אתה הולך על יעילות אני יכול להראות עוד 4 מקומות מידית שהם הרבה הרבה יותר מיותרים מרשות השידור והרבה הרבה יותר יקרים.

אילן גילאון: אם אתה הולך על העיקרון הזה, אז מדינה זה לא ביזנס.

אילן גילאון: איך אני יודע?

אילן גילאון: אני יודע משום כך שאתה לא יכול למכור אותה במחיר שהשקעת.

אילן גילאון: רשות השידור זה משל שלם.

אילן גילאון: חלק מהאנשים האלה נמצאים בגיל המוות הקליני של תעסוקה.

אילן גילאון: זו מדינה שבדרך.

אילן גילאון: היו כל מיני דברים שצריך היה לתקן אותם, אין לאף אחד שום ספק.

אילן גילאון: לדעתי הדיון הוא לא על זה, גלעד.

אילן גילאון: הדיון הוא איך לבטל את האגרה.

אילן גילאון: אני חשבתי שתטפלו קודם בזה, כמו שראיתי שאתם פותרים בעיות במקומות אחרים.

אילן גילאון: חשבתי שקודם כל תבטלו את המע"מ על האגרה.

<קריאה: לזוגות צעירים - -

אילן גילאון: הבעיה החמורה ביותר היא לא רק שכאן מדובר בלתת איזה שהוא פתרון פופוליסטי כדי להתחקות אחרי פופוליסטים קודמים שלא נותנים את טובת הציבור, אלא זה מוביל לכך שאנחנו שמים על הקרח אנשים שהם כל כך הרבה זמן עובדים במקום הזה.

אילן גילאון: זה דור מדבר.

אילן גילאון: אני בעיקר רוצה להסביר לך מה ההבדל בין מהפכן לרדיקל.

אילן גילאון: המהפכן שבא לעשות את המהפכה לוקח תותח, מפציץ את הסכר, מעיף אותו עם האבנים, עם האנשים ועם כל מה שאתה רוצה.

אילן גילאון: הרדיקל לוקח כפית ומתחיל להעביר את המים מצד אחד לצד השני.

אילן גילאון: מה שרצינו ממך לעשות זה להעביר את המים עם דליים, ואם אפשר, עם חביות.

אילן גילאון: האופן שאתה עושה אותו, הפגיעה שלו היא כל כך אנושה שזו טעות מרה שאתה עושה.

אילן גילאון: זו לא טובת הציבור.

אילן גילאון: אני לא רואה שום קשר עם העצמאות של רשות השידור בשום פנים ואופן, רק ההיפך.

אילן גילאון: למה תסגור ותפתח?

אילן גילאון: תפתח ואחרי זה תסגור.

אילן גילאון: אתה לא מכבדים הסכם שנחתם על הרפורמה הקודמת.

אילן גילאון: ההבדל בינה לבין זאת היא 1300 עובדים.

אילן גילאון: אני יודע שאפשר להקריב 1300 עובדים ולזרוק אותם כדי להגיד "אני משרת את טובת הציבור".

אילן גילאון: זה תמיד יישמע יותר טוב.

אילן גילאון: ביטחון סלולרי קיבלנו, עכשיו נקבל גם ביטחון אגרה.

אילן גילאון: זאת איננה טובת הציבור.

<קריאה: ממש לא.

אילן גילאון: ממש לא טובת הציבור.

אילן גילאון: אני קורא לך משום שאתה רציני.

אילן גילאון: אני מעריך אותך בין כל הצוות הזה.

אילן גילאון: אתה האיש שאני מעריך.

אילן גילאון: תחשוב פעם שנייה.

אילן גילאון: לך באופן מדורג.

אילן גילאון: כולם מוכנים לרפורמה הזאת.

אילן גילאון: חלקים מתוכה כבר נכתבו.

אילן גילאון: אני עצמי השתתפתי במספר ישיבות שנגעו לנושא הזה.

אילן גילאון: אל תזרקו את דור המדבר, כי אחרת אין שום רציונל לקיומה של מדינת ישראל.

אילן גילאון: אני אגיד לך למה.

אילן גילאון: אם תעשה את אותו תרגיל על המפעל הציוני כולו, אף אחד לא ירצה לרכוש אותו.

אילן גילאון: את זה אתה צריך להבין.

אילן גילאון: זה חלק מהמפעל הציוני.

אילן גילאון: רשות השידור זה המשל.

אילן גילאון: אני רוצה, למען גילוי נאות כדי שלא יהיה פה ניגוד עניינים, להגיד שאני מעריץ את ערוץ 1 מאז "סמי וסוסו" ואת קול ישראל מאז "פול טמפל".

אילן גילאון: אתה עוד לא היית אז בעניינים.

אילן גילאון: אני מודה.

אילן גילאון: אל תעשו את הדבר הזה.

אילן גילאון: אל תשלחו ידכם ותגרמו כל כך הרבה נזק בשביל כל כך מעט תועלת.

אילן גילאון: לא רוצים אגרה?

אילן גילאון: סבבה, תביאו את הכסף, תשלמו אותו והכל יסתדר.

אילן גילאון: במהלך הזמן תצמצמו, תמכרו את הרכוש.

אילן גילאון: יש כל כך הרבה צעדים שהרפורמה הקודמת נותנת.

אילן גילאון: למה הגרידיות הזאת?

אילן גילאון: אני לא מבין אותה.

ראובן ריבלין: אני רוצה לצמצם את דבריי רק לגבי אגרת רשות השידור, לא להתפרס מעבר לזה.

ראובן ריבלין: אני הייתי השר שממונה על רשות השידור ל-3 חודשים.

ראובן ריבלין: אני רוצה לומר בצורה מפורשת וחד משמעית כאיש של תנועה ליברלית של חירות מיסודו של הארגון הצבאי הלאומי, שנשמת אפה של דמוקרטיה היא השידור הציבורי.

ראובן ריבלין: השידור הציבורי, לא השידור הדוקטרינרי.

ראובן ריבלין: השידור הציבורי, לא השידור הממלכתי, משום שהממלכה באה לידי ביטוי ביכולת של ממשלה ושל קואליציה לעשות מה שהם רוצים.

ראובן ריבלין: בשידור ציבורי הציבור משלם על מנת שיהיה לו שידור שבו הוא יוכל לקבל את כל החומר כדי לשקול, להסיק מסקנות ולהגיע לכלל עמדה מבלי שישפיעו עליו.

ראובן ריבלין: אני מוכרח לומר, אדוני היושב-ראש, שרשת ב' היא היום השידור הציבורי במיטבו, למרות שאני יודע שרבים מאותם אנשים שמגישים הם בעלי השקפות עולם ברורות, חדות שאפשר לזהות אותם בנקל.

ראובן ריבלין: הם מאפשרים את השידור הציבורי ומאפשרים לכל זרם במחשבה הפוליטית הישראלית להביע את עמדתו.

ראובן ריבלין: הם חוקרים אותו בחקירות שתי וערב.

ראובן ריבלין: הם עושים זאת בדיוק לצד השני באותה מידה של עוצמה.

ראובן ריבלין: כבוד השר, אתה כמוני יודע ששידור ממלכתי בא מהממלכה.

ראובן ריבלין: הממלכה באה לידי ביטוי ברוב שיש בכנסת.

ראובן ריבלין: הרוב שיש בכנסת הוא קואליציוני.

ראובן ריבלין: ברוך השם, במדינת ישראל השלטון מתחלף מפעם לפעם.

ראובן ריבלין: כאשר אתה מקבל החלטות בקואליציה יכול מאוד להיות שאתה רוצה להתנגד להן בכל כוחך כשאתה נמצא באופוזיציה.

ראובן ריבלין: שידור ציבורי, ואני מצמצם את הנושא לאגרה, לא יכול להתקיים מבלי שהציבור יודע שהוא בעל הבית של השידור הציבורי, שהוא זה אשר משלם את אגרת רשות השידור.

ראובן ריבלין: אני יודע שיש אנשים רבים שהתקשו לשלם ואנחנו כאן בוועדת הכספים פטרנו אותם, כמו ניצולי השואה, כמו הוותיקים.

ראובן ריבלין: יחד עם זאת אני אומר שיש אמירה בביטול אגרת הטלוויזיה שפירושה האחד והיחיד הוא לבוא ולומר שיש קומיסר למערכת השידור.

ראובן ריבלין: אני יודע עד כמה אתה נלחמת ותילחם עוד בעתיד לעניין קיומו של השידור הציבורי.

ראובן ריבלין: אסור לנו לשגות באשליות.

ראובן ריבלין: שידור ציבורי הוא לא שידור ממלכתי.

ראובן ריבלין: הממלכה משתנית מפעם לפעם.

ראובן ריבלין: אסור לנו בשום אופן לעשות זאת.

ראובן ריבלין: אדוני, יושב-ראש ארגון העיתונאים, ב-2003 ערב הבחירות לכנסת ה-16 היינו במו"מ ואמרתי לכם, הזהרתי אתכם, חברים עם כל הערכה והכבוד שאני נותן לכם, יש צורך שגם אתם תבינו שבימים כפי שאנחנו נמצאים כאשר השידור הדוקטרינרי יכול להצטמצם בעובדים רבים, וכדי לקיים שידור שהוא שידור רווחי וגם שידור שמקיים את הייעוד שלשמו הוא נבחר, יש צורך בשינויים מרחיקי לכת.

ראובן ריבלין: לצערי הרב, זה נמשך למעלה מעשר שנים.

ראובן ריבלין: היום תחת איזה שהוא מצב נחתמו ההסכמים.

ראובן ריבלין: לצערי הרב, הצד של הממשלה לא מאמין שאותם הסכמים שנחתמו יקוימו.

ראובן ריבלין: זאת הייתה הערתי ב-2003, זאת הערתי אליכם גם היום.

ראובן ריבלין: יש אנשים שבמקרים רבים צריכים לבוא ולהבין שהצמצומים הם הכרחיים כי אחרת לא יכולים לקיים מצב שבו אנחנו מקיימים אלה מול אלה שידורים כאלה ואחרים.

<משה שגב: רובי, איך הממשלה לא יכולה להאמין אם אנשי האוצר חתמו?

ראובן ריבלין: לא רציתי להיכנס לדוח לנדס.

ראובן ריבלין: רק בנושא האגרה רציתי להתבטא.

<קריאה: צמצומים זה לא פיטורים טוטאליים.

ראובן ריבלין: אני אז אמרתי לכם שבסוף יגיע מצב שבו יהיו פיטורים טוטאליים.

ראובן ריבלין: אני אמרתי את זה לכם.

<משה שגב: תראו, חברים, מה שעשתה פה הוועדה זה לקחת את הרפורמה שישבנו עליה במשך 5 שנים ועשתה copy paste.

<משה שגב: באופן ברוטאלי צוין שם שהבעיה ברשות השידור היא העובדים.

<משה שגב: מה שהולכים לעשות פה זה לזרוק את כל העובדים הביתה.

<משה שגב: הוועדה הזאת עשתה כמה וכמה חטאים.

<משה שגב: החטא הגדול זה לקחת חברת ייעוץ בשמם של רם בלינקוב ואילן לוין שהיו מנסיכי הרפורמה הקודמת שחתמנו עליה.

<משה שגב: רם בלינקוב, ראש אגף תקציבים, ואילן לוין, ממונה על השכר.

<משה שגב: העברנו לכם פה מסמכים איך אילן לוין מפציר בכך שחייבים לקיים את הרפורמה כי רק היא תציל את רשות השידור.

<משה שגב: אותו אילן לוין ורם בלניקוב חותמים היום על נייר עמדה ומגישים אותו לוועדת לנדס על כך שהרפורמה שחתמנו איתם לא ישימה.

<משה שגב: רבותיי המחוקקים, אני חושב שזאת פשיטת רגל למדינת ישראל.

<משה שגב: יום אחד כשאתה יושב בצד של האוצר אתה כותב כך, ביום השני כשאתה עובר לחברה פרטית אתה צריך לכתוב כך.

<משה שגב: אני לא יודע מה יכתוב נציג האוצר בעוד שנתיים כנגד עובדי רשות השידור כשהוא ימצא עבודה בשוק הפרטי.

<משה שגב: לא ייתכן דבר כזה.

<משה שגב: רוצים לקחת פה את כל הכסף ולהעביר לבעלי ההון.

<משה שגב: יש פה עבודה בעיניים.

<משה שגב: הרפורמה שנחתמה הייתה אמורה להיות ממומנת מכספי המדינה ב-90 מיליון שקלים בלבד.

<משה שגב: כיום מדובר על מאות מיליוני שקלים שקופת המדינה אמורה להזרים.

<משה שגב: את ה-90 מיליון שקלים משרד האוצר לא ידע איך להעביר לרשות השידור ברפורמה הקודמת.

<משה שגב: מאיפה יזרימו את מאות מיליוני השקלים?

<משה שגב: הולכים להעסיק פה עובדים בתנאי שכר עלובים.

<משה שגב: היום אנחנו עובדים מאוגדים.

<משה שגב: אנחנו מרוויחים שכר יסוד עלוב מאוד.

<משה שגב: אנשים הולכים עם פנסיות של 5000 שקלים.

<ברוך אסקרוב: 2500.

<ברוך אסקרוב: לעיתונאים 2500 פנסיה בחודש.

<משה שגב: אני מדבר על הממוצע.

<משה שגב: יש כאלה שהולכים גם עם 2500 שקלים.

<קריאה: פנסיה צוברת.

<משה שגב: נכון, יש גם פנסיה צוברת.

<קריאה: יגאל לוסין, זה שעשה את "עמוד האש", הלך עם 2200 שקל לחודש.

<משה שגב: הולכים להעסיק עובדים בצורה חדשה.

<משה שגב: כמובן זה לא אנחנו, כי אותנו לא יוכלו להעסיק בתנאים האלה.

<משה שגב: לנו יש הסכמי עבודה שנחתמו כדת וכדין במדינת ישראל.

<משה שגב: הסיפור הזה ייבחן בבג"ץ.

<משה שגב: רוצים לבוא ולהעסיק אותם בתנאים עלובים.

<משה שגב: איפה אתם פה המחוקקים שאמורים לדאוג לעובדים במדינת ישראל על מנת שיתפרנסו ויפרנסו בכבוד את המשפחות שלהם?

<משה שגב: מדובר במעל עשרת אלפים איש.

<משה שגב: זה לא 2000 עובדים.

<משה שגב: זה עשרת אלפים איש שאתם הולכים לצרף למעגל העוני.

<משה שגב: מי ייתן לזה פתרון?

<משה שגב: עוד בעיר ירושלים, עם כל הבעיות שיש לנו של חרדים, ערבים, יצרפו למעגל האבטלה 2000 משפחות.

<משה שגב: אתם צריכים לתת על זה את דעתכם.

<קריאה: בכל הארץ.

חמד עמאר: אדוני היושב-ראש, כבוד השר.

חמד עמאר: אני חושב שאין אחד כאן שיושב, כולל השר, שחושב שהנושא של השידור הציבור לא חשוב.

חמד עמאר: כולם דיברו על השידור הציבורי ועל החשיבות של השידור הציבורי.

חמד עמאר: לפני כחודש קיימנו פה דיון בכל הנושא של האגרה.

חמד עמאר: אני כל הזמן תמכתי בנושא של רשות השידור, אבל אחרי שראיתי את ההתנהלות של הגבייה והעברת קרוב ל-130 מיליון שקל לעורכי דין - -

<קריאה: העובדים לא אשמים.

חמד עמאר: העובדים לא אשמים.

<קריאה: אנחנו לא הבאנו את עורכי הדין.

<קריאה: הם הגיעו ב-2006.

<קריאה: לא ההנהלה הזאת הביאה את עורכי הדין.

חמד עמאר: אחרי שראיתי את ההתנהלות של כל נושא הגבייה, אמרתי "איזו מן רשות שידור זאת".

חמד עמאר: השר אמר שאחוז הצפייה הוא כמעט 3% ושאנחנו עוברים רק את לבנון.

חמד עמאר: אני אקח את רדיו קול ישראל בערבית כדוגמה.

חמד עמאר: אני חושב שאחוזי האזנה שם מאוד גבוהים.

חמד עמאר: אנשים מאזינים כי מביאים תכניות מאוד טובות.

חמד עמאר: אני בעצמי שומע את זה.

חמד עמאר: אני שם את קול ישראל בערבית כשאני נוסע באוטו לפעמים.

חמד עמאר: בשידורים בערבית בטלוויזיה, שאת זה אף אחד לא רואה, הייתם צריכים לעשות את העבודות הנכונות.

חמד עמאר: יש את קול ישראל בערבית, שהוא ברמה מאוד גבוהה, ויש את השידור של הטלוויזיה הערבית, שזאת הרמה הכי נמוכה שראיתי בחיים.

<משה שגב: אדוני, זה מה שתקבל גם בוועדה.

<משה שגב: מקצים לטלוויזיה בערבית רק 20 מיליון שקלים.

<משה שגב: אי אפשר לעשות עם זה כלום.

חמד עמאר: עם כל זה אנחנו צריכים לשבת ולראות מה לגבי 2000 העובדים.

חמד עמאר: אני הייתי במשרד התחבורה בהחלטה של אביגדור ליברמן לסגור את מע"צ.

חמד עמאר: מה שהיה שם הייתה פתיחה ואחרי זה סגירה.

חמד עמאר: אז הייתה הצלחה.

חמד עמאר: לא היית סגירה ואחרי זה פתיחה.

חמד עמאר: ליברמן במע"צ אמר: "אני פותח מע"צ חדשה ומשאיר את מע"צ הישנה".

חמד עמאר: הוא סגר את מע"צ הישנה אחרי שהוא קלט את העובדים הטובים מתוך מע"צ הישנה.

חמד עמאר: ככה הגיעו לתוצאה הכי טובה שיש.

חמד עמאר: אתם רואים את זה בכבישים היום.

<קריאה: מי החליט איזה עובדים לקלוט?

חמד עמאר: אני מציע לך ללכת בנושא הזה בפתיחה חדשה של רשות השידור, רק אחרי זה סגירה של רשות השידור.

חמד עמאר: לא לסגור ואחרי זה לפתוח.

<רינה חכמון: אני עובדת בטלוויזיה 40 שנה.

<רינה חכמון: הטלוויזיה בשבילי היא בית.

<רינה חכמון: ועדת לנדס אומרת: תצאי מהבית, תני לי את כל הנכסים שלך, את כל הנדל"ן שלך ותלכי הביתה.

<רינה חכמון: זה דבר שלא ייעשה.

<רינה חכמון: אומרים: במקומך נקים מינהלת.

<רינה חכמון: מה רוצה המינהלת?

<רינה חכמון: היא רוצה את זכויות השידור, כמו שנתנו לאדון רם לנדס את זכויות השידור של החדשות המקומיות בהרבה מאוד כסף.

<רינה חכמון: ראינו איך הוא הצליח למחוק אותן מהמרקע.

<רינה חכמון: עכשיו הוא דורש את זכויות השידור של השידור הציבורי.

<רינה חכמון: הוא לא דורש את הנדל"ן.

<רינה חכמון: הנדל"ן יהיו אצל המקורבים בעלי ההון.

<רינה חכמון: כשתבדקו מי עורכי הדין שממונים על הטיפול בנדל"ן הזה של רשות השידור תראו איך הון ושלטון הולכים ביחד מאוד מאוד יפה.

<רינה חכמון: הוא רוצה את הארכיון של רשות השידור.

<רינה חכמון: הארכיון של רשות השידור זה ארכיון של עם ישראל, זה ההיסטוריה של מדינת ישראל.

<רינה חכמון: הוא רוצה את הארכיון.

<רינה חכמון: למה לא? זה נכס היסטורי של העם.

<רינה חכמון: מי ינהל את הארכיון הזה?

<רינה חכמון: למי תהיה האחריות על הארכיון הזה?

<רינה חכמון: חברי הוועדה נגועים בניגוד עניינים חמור.

<רינה חכמון: הם התחייבו לא לעבוד שנה עם הרשות מסיום עבודת הוועדה.

<רינה חכמון: הוועדה סיימה את עבודתה, בינתיים רק דנים, מתדיינים ועוד יתדיינו.

<רינה חכמון: תעבור שנה ועוד לא ימונו חברי המינהלת.

<רינה חכמון: התנאי שלהם ייעלם, יימוג והם יוכלו בראש מורם לבוא ולעבוד עם הרשות החדשה שתקום.

<רינה חכמון: נהדר, ניגוד עניינים שנעלם כעבור שנה.

<רינה חכמון: הקמפיין שניהלו ערוץ 2, אתר מאקו ושאר הערוצים המסחריים נגד עובדי רשות השידור גובל בפשע.

<רינה חכמון: ההסתה נגד עובדי רשות השידור כאילו כולם עובדי חינם, פרזיטים, גובי אגרה, נצלנים נעשתה במתכוון.

<רינה חכמון: אני גזלנית?

<רינה חכמון: אני, שעובדת 40 שנה ומקבלת שכר יסוד של 5300 שקל?

<רינה חכמון: יש לי שני תארים.

<רינה חכמון: הבאתי הרבה כבוד לרשות והרבה פרסים.

<רינה חכמון: אני גזלנית?

<רינה חכמון: אני גובה אגרה?

<רינה חכמון: אני אוכלת חינם?

<רינה חכמון: שבתות וחגים עבדתי בלי לקבל כסף.

<רינה חכמון: אני אוכלת חינם?

<רינה חכמון: הקמפיין הזה רץ ברשתות ומלבים אותו בלי סוף.

<רינה חכמון: זה מוקד לחיצים של אינטרסנטים, של בעלי הון, של אנשים שרוצים זכויות שידור בשבילם.

<רינה חכמון: יש בעיות.

<רינה חכמון: לא סוגרים ולא מעיפים.

<רינה חכמון: לא מתנהלים בצורה כזאת עם עובדים מסורים.

<רינה חכמון: עובדי רשות השידור הם עובדים מסורים.

<רינה חכמון: הם עובדים שעובדים שם 30 ו-40 שנה.

<רינה חכמון: הם נתנו את הנשמה בשביל להקים פה טלוויזיה.

<רינה חכמון: הם מראשוני מקימי הטלוויזיה בארץ הזאת.

<רינה חכמון: אסור לסגור.

<רינה חכמון: צריך לשנות.

<רינה חכמון: אפשר לשנות.

<רינה חכמון: צריך לבוא במו"מ, לא להיות אינקוויזיציה.

<רינה חכמון: חותכים.

<רינה חכמון: 2000 עובדים הולכים הביתה.

<רינה חכמון: רם לנדס, אתה ישן טוב בלילה עם ההמלצות האלו?

עיסאווי פריג': זה מאוד כואב לדבר אחרי שאנחנו שומעים דברים קשים וחודרים ללב של כל אדם.

עיסאווי פריג': בסופו של דבר אנחנו בני אדם.

עיסאווי פריג': כל אחד רוצה מקור פרנסה.

עיסאווי פריג': השתתפתי ב-2 דיונים על רשות השידור.

עיסאווי פריג': הדיון הראשון היה אכזרי ופושע.

עיסאווי פריג': הדיון השני זה מחיר האכזריות.

עיסאווי פריג': למה אני מתכוון?

עיסאווי פריג': הדיון הראשון שהשתתפנו בו היה לגבי הליכי הגבייה והדברים הבלתי נסבלים - בעיני גם הפלילים - שראינו שם.

עיסאווי פריג': עכשיו הדיון השני הוא על מי שאמור לשלם את המחיר.

עיסאווי פריג': זה מחזיר אותי לדיוני התקציב שתמיד מתקיימים.

עיסאווי פריג': רוצים לעשות קיצוצים בכדי לאזן תקציב.

עיסאווי פריג': יש גירעון, יש צרכים וצריך לאזן.

עיסאווי פריג': איפה תמיד הכי קל לגעת?

עיסאווי פריג': בציבור העובדים.

עיסאווי פריג': הכי קל.

עיסאווי פריג': בכל ציבור המנהלים שגרם לכל הגירעונות, לכל המצב שאנחנו נמצאים בו לא נוגעים.

עיסאווי פריג': קשה לנו לגעת.

עיסאווי פריג': זה תסמונת של כל דיוני התקציב שהיו לנו.

עיסאווי פריג': תמיד נוגעים בציבור שקל מאוד להעניש אותו.

עיסאווי פריג': הציבור שקל להעניש אותו הוא תמיד ציבור העובדים.

עיסאווי פריג': אני לא אחזור על כל דברי חבריי.

עיסאווי פריג': אני אגיד בתמצות.

עיסאווי פריג': צריך הבראה, לא המתה.

עיסאווי פריג': צריך לתקן, לא להרוס.

עיסאווי פריג': משה סנה אמר בזמנו: "אם הייתי קונה את המדינה במחיר שהשקיעו בה ומוכר אותה לפי מה שהיא שווה, הייתי עושה אחלה עסקה".

עיסאווי פריג': ערוץ 1 ורשות השידור זה חלק מהמדינה.

עיסאווי פריג': אתם לא מעריכים אותם נכון.

<קריאה: אף אחד לא מזכיר את הטלוויזיה החינוכית.

עיסאווי פריג': הטלוויזיה החינוכית שייכת למשרד החינוך.

<קריאה: הם באותה חבילה של הפיטורים.

<אמיר גילת: הדיון הוא לא על קבורתו של השידור הציבורי, הוא על לידתו מחדש ועל האופן שבו רשות השידור צריכה למלא את תפקידה כמשדר ציבורי.

<אברהם חיים: נראה לי שהדיון זה לסדר לך עבודה חדשה.

<אמיר גילת: בוא לא נרד לנושאים אישיים.

<אברהם חיים: נרד, למה לא?

<אברהם חיים: אתה באופן אישי הולך כך שהכל בסדר.

<אמיר גילת: אם תיתן לי להמשיך לדבר תדע מה אני רוצה להגיד.

<אברהם חיים: אנחנו יודעים מה אתה רוצה להגיד.

<אברהם חיים: כבר אמרת את זה הרבה פעמים.

<אמיר גילת: הדיון הוא על האופן שבו רשות השידור צריכה למלא את תפקידה כמשדר ציבורי, מה שהיא לא עושה היום.

<אמיר גילת: זה לא באשמת העובדים.

<קריאה: בתור מה אתה אומר את זה?

<קריאה: תספר לכל הנציגים למה אתה לא מעלה תכניות חדשות לשידור.

<קריאה: מיליונים נזרקים לפח.

<קריאה: תספר לנו איפה התכנית "היהודים באים".

<אמיר גילת: כשההנהלה תגיש את הפיילוט של "היהודים באים" כפי שהורתה לה ועדת התוכן, ועדת התוכן - - מאחר והדברים נאמרו אני אגיד שלוח השידורים אושר לפני - -

אילן גילאון: אותנו מאוד מעניין לדעת למה הרפורמה הקודמת - -?

<אמיר גילת: הרפורמה שכולם פה כל כך מהללים, מפארים ומשבחים - -

אילן גילאון: זה ההסכם שנחתם.

<אמיר גילת: החוק כפי שהוא קיים לא מאפשר לרשות השידור לקיים את תפקידה.

<אמיר גילת: הזכירו פה את נושא האגרה.

<אמיר גילת: זאת ועדת הכספים.

<אמיר גילת: אני אתייחס לנושא האגרה.

<אמיר גילת: החוק, כפי שהוא היום - לא חשוב עם ועדה, בלי ועדה, עם רפורמה כזאת או רפורמה אחרת - הוא מ-1965 חתום על ידי ישראל גלילי.

<אמיר גילת: הוא לא משקף את המציאות הנוכחית במדינת ישראל, לפיה יש לגבות אגרה מכל מי שמחזיק ברשותו מקלט טלוויזיה.

<אמיר גילת: אנשים כבר זורקים מכשירי טלוויזיה.

<אמיר גילת: עוד מעט ממילא לא תהיה אגרה.

<אמיר גילת: את החוק צריך לשנות בכל מקרה.

<אמיר גילת: אני בכוונה לוקח - -

<ברוך אסקרוב: זה הסכמי המימון.

<אמיר גילת: מכיוון שזו ועדת כספים אני מתייחס ומדגים את זה דרך נושא האגרה.

<אמיר גילת: זו דוגמה מובהקת לשינוי של החוק, בלי קשר למה שדנתם בישיבה הקודמת על האופן שבו הרשות מנהלת היום את מערך הגבייה ולא עומדת במחויבות שלה.

<אמיר גילת: התפישה שלי אומרת שרשות השידור צריכה לעסוק רק בשידור.

<אמיר גילת: המחוקק הטיל עליה תפקידים אחרים.

<אמיר גילת: פעם חברת גבייה, פעם חברת פרסום, פעם חברת נדל"ן.

<אמיר גילת: אנחנו צריכים לעסוק בשידור.

<אמיר גילת: זאת המיומנות של עובדי רשות השידור.

<אמיר גילת: בזה אנחנו צריכים להתמקד.

<אמיר גילת: הנושא של השיפור הטכנולוגי.

<אמיר גילת: אי אפשר להתווכח עם זה שרשות השידור צריכה שידור טכנולוגי.

<אמיר גילת: אי אפשר להתווכח עם זה שהיא צריכה יותר כסף לתוכן, גם במושגים של 200 מיליון שקל שמופיעים בדוח הרפורמה המקורי.

<אמיר גילת: אי אפשר להתווכח עם זה שהיא צריכה להיכנס לעולם המדיה הדיגיטלית, שזאת הדרך היחידה שלה לפרוץ ולהביא קהלים חדשים שאינם הקהלים הטבעיים שלנו.

אילן גילאון: אף אחד לא מתווכח עם כל מה שאתה אומר.

<קריאה: אלו סיסמאות.

<קריאה: איך אתה יכול להיות במקום שאתה כל כך שנוא?

<אמיר גילת: מי שלא מבין שבמאה ה-21 רשות השידור צריכה להיראות אחרת טועה, מטעה וכנראה גם מוטעה.

<אמיר גילת: אנחנו צריכים לתקן את המהלך הזה.

<אמיר גילת: ניסינו, חבר הכנסת גילאון, במשך שנתיים וחצי באמצעות הרפורמה.

<אמיר גילת: כל האנשים שעכשיו מהללים את הרפורמה, בניגוד אלי שחרקתי שיניים בשביל להביא לחתימתה ב-5 באוגוסט 2012, לא מיהרו לחתום עליה.

<ברוך אסקרוב: זה המימון, לא הרפורמה.

<ברוך אסקרוב: אלו עובדות יסוד.

<משה שגב: הרפורמה נחתמה ב-30 לדצמבר 2010 מול ההסתדרות.

ניסן סלומינסקי: ברוך, זאת דעתו.

<ברוך אסקרוב: זו לא דעה, אלו עובדות.

<קריאה: הוא היה שם ברפורמה.

<אברהם חיים: מצולמים שם עם לחיצת ידיים.

<ברוך אסקרוב: על זה אמרנו שזה קרקס.

<ברוך אסקרוב: הסכם המימון היה שם.

<אמיר גילת: אדוני היושב-ראש, אין ויכוח גם על העובדות.

<אמיר גילת: הסכם המימון נחתם ב-5 - -

<ברוך אסקרוב: הסכם המימון, לא הסכם הרפורמה.

<אמיר גילת: הסכם המימון של הרפורמה.

<ברוך אסקרוב: לא על זה אנחנו פה מתקוממים.

<אמיר גילת: הסכם המימון של הרפורמה זה - -

<ברוך אסקרוב: נכון.

<ברוך אסקרוב: חובה לדייק.

<אמיר גילת: קראתי לזה בטעות הסכם הרפורמה.

<ברוך אסקרוב: איך אפשר לטעות בדבר כזה?

<ברוך אסקרוב: הסכמי העסקה נחתמו שנה וחצי קודם.

<ברוך אסקרוב: הייתה פרישה עוד קודם.

<אברהם חיים: ברוך, הוא יודע הכל.

<ברוך אסקרוב: אם המימון לא בסדר, תשנה את המימון.

<ברוך אסקרוב: מה אתה משנה את הסכמי העסקה והפרישה?

<אמיר גילת: זו הפעם השנייה שאני מנסה לדבר היום.

<אמיר גילת: אתם מקדימים אותי.

<אמיר גילת: אתם עונים על דברים - -

<אלי פולק: כבוד היושב-ראש, כבוד השר.

<אלי פולק: אני רוצה להתייחס לנושא שנדמה לי שהוא הנושא שעומד בפני הוועדה הזאת, וזה הנושא של האגרה.

<אלי פולק: אני רוצה לברך את ועדת לנדס על ההמלצות שלה.

<אלי פולק: הייתי מבקש שיעשו יותר.

<אלי פולק: אני חושב שכל מי שחושב, דואג לצדק הסוציאלי במדינת ישראל, צריך להתקומם על אגרת הטלוויזיה שהיא המאסה הכי רגרסיבית במדינת ישראל.

<אלי פולק: העשיר משלם בדיוק מה שמשלם העני.

<אלי פולק: הדבר הזה לא צודק ולא נכון.

<אלי פולק: ההצעה שמציעה ועדת לנדס, שאומרת לקחת, להעמיק את הגבייה מאגרת הרכב, מתכוונת שמי שיש לו 5 רכבים ישלם פי 5 ממי שיש לו רכב אחד.

<אלי פולק: מי שאין לו רכב לא ישלם שום דבר.

<אלי פולק: זאת הדרך הנכונה לטפל בזה.

<אלי פולק: גמלאי שיש לו 3 רכבים יכול לשלם את האגרה.

<אלי פולק: גמלאי שאין לו רכב אחד לא צריך לשלם אותה.

<אלי פולק: אם המדינה תגבה את האגרה דרך הרכבים, אז מי שיש לו רכב אחד ישלם הרבה פחות ממה שהוא משלם היום בצירוף אגרת הרכב ואגרת הטלוויזיה.

<אלי פולק: צדק סוציאלי אומר להעביר את כל גביית האגרה אל אגרת הרכב או אל תקציב המדינה.

<אלי פולק: מאחר ורוצים להפריד בין הפוליטיקה לשידור, לא נשארת ברירה אלא אגרת הרכב.

<אלי פולק: אחת הבעיות של רשות השידור זה שהיא צריכה לבוא בפני הפוליטיקאים כל שנה ולבקש תוספת כסף.

<אלי פולק: ברגע שהכסף בא מאגרת הרכב ומספר כלי הרכב עולה ב-5% בשנה, הרי שהרשות מקבלת את תוספת התקציב שהיא צריכה.

<אלי פולק: היא לא צריכה לבוא לכנסת בבקשות.

<אלי פולק: כתוצאה מכך המרחק בינה לפוליטיקאים גדל.

<אלי פולק: הדבר הזה חיובי.

<משה שגב: זאת דמגוגיה.

<משה שגב: 5% בשנה - -

<אלי פולק: הגיע הזמן שעובדי רשות השידור, שאמורה להיות אחראית על תרבות הדיבור במדינת ישראל, יהיו אחראים על תרבות דיבור.

<אלי פולק: כאשר אדם מדבר ויש לו זכות לדיבור, תקשיבו לו.

<קריאה: הדיון תיכף מסתיים ולאנשים יש אמוציות.

<אלי פולק: אמוציות אינן מצדיקות חוסר נימוס.

<אלי פולק: אני רוצה לבוא ולומר עוד מילה אחת לגבי הנושא של אגרת רשות השידור.

<אלי פולק: אחת הבעיות הקשות של רשות השידור זה עירוב בין הון ושלטון דרך הפרסומות.

<אלי פולק: אם ייקחו את כל האגרה מהרכב אפשר לבטל את הפרסומות, לא צריך אותן ברשות שידור.

<אלי פולק: הן תחרות לא הוגנת אל השידורים המסחריים, משום שגוף שממומן על ידי המדינה וגם מקבל פרסומות יכול לקחת מחירים שהם לא מחירי שוק.

<אלי פולק: רצוי היה לקחת את המסקנה הזאת עד סופה, לבטל לחלוטין את הפרסומות, לבטל את המימון הממשלתי ולהעביר את הכל דרך אגרת הרכב.

<אלי פולק: אני מודה לשר שהתחיל להניע את התהליך הזה בצורה רצינית.

ניסן סלומינסקי: כבר עברתי את הזמן.

ניסן סלומינסקי: אסור לי לעשות את זה.

ניסן סלומינסקי: אני רק רוצה לשבח את השר שנכנס לתפקיד והחליט לטפל בסוגיה.

ניסן סלומינסקי: אני מקווה שבסופו של דבר הפתרון שיימצא יהיה פתרון טוב יותר.

אילן גילאון: על מה אתה מברך אותו?

ניסן סלומינסקי: אני מברך אותו שהוא מטפל בסוגיה.

ניסן סלומינסקי: הייתה בעיה של - -

<אברהם חיים: אתה מברך מישהו שחתם על תעודת פטירה של עובדים.

אילן גילאון: בוא נסכם שמקבלים את כל המסקנות, חוץ מהנושא של 1500 - -

ניסן סלומינסקי: חוץ מהפיטורים.

אילן גילאון: בדיוק.

אילן גילאון: תעביר את זה לאן שאתה רוצה.

ניסן סלומינסקי: אנחנו מסיימים את הישיבה.

ניסן סלומינסקי: אני רק יכול להגיד שתם ולא נשלם.

ניסן סלומינסקי: אני מניח שאנחנו ניפגש עוד כמה וכמה פעמים.

אילן גילאון: ניסן, אתה חייב להגיד משהו על העניין הזה של העובדים.

ניסן סלומינסקי: אני אומר שתם ולא נשלם.